
Cimbria szemestermény-szárító meleg oldali hőveszteségének vizsgálata, elemzése kukorica szárításban

Kulcsszavak: Szárítástechnológia, hőveszteség, Mollier-hx diagram, termográfia
A szemestermény-szárítás célja, hogy vízelvonás által megteremtse a termény optimális tárolási feltételeit, a beltartalmi értékek megőrzése mellett. Erre a célra használja a mezőgazdaság a szemestermény-szárító berendezéseket. Ezen berendezések egy méltán jó hírű gyártója a Cimbria cég.
A terményszárítás során figyelemmel kell lenni azonban arra, hogy a rendelkezésre álló – jellemzően földgáz bázisú – energiahordozókat a lehető legjobb hőtechnikai hatásfokkal használjuk fel, hiszen az indokolatlan túlfogyasztás több veszteséget is okozhat. Két igen alapvető hőveszteséggel azonban minden esetben számolhatunk a szárítás során. Az egyik a szárítandó anyag felmelegítésére használt hőmennyiség, míg a másik a szárítóberendezés felületi hővesztesége.
A felületi hőveszteség becslése szinte minden szakirodalomban megjelenik. Mértékénél leginkább az a jellemző, hogy átlagosan 2–4% – ra kalkulálják az elérhető hőigénycsökkenést, mely hőszigetelések által érhető el. Szintén megjelenik ezen becslések között olyan állítás, amely a felületi hőveszteséget jellemzően hősugárzás által leadott hőmennyiségként határozza meg. 
Kutatásom során annak indultam nyomába, hogy milyen módszerekkel tudom meghatározni a sugárzás által leadott hőmennyiséget, illetőleg ebből kiindulva hogyan határozható meg a teljes felületi hőveszteség mértéke. Ennek érdekében olyan egzakt mérési metodikát dolgoztam ki, mely segítségével a lehető legpontosabb sugárzott hőveszteség kalkulációt kaptam munkám kimeneteképpen. A méréseimhez a termográfia módszertanát használtam fel. 
A másik fontos kérdés az volt, hogy ha megvan a sugárzott hőveszteség értéke, akkor az korrelálhat-e a teljes hőveszteséggel avagy a fizikai törvényszerűségek okán figyelembe kell-e venni a konvektív hőmennyiséget is. Ha igen, akkor létezik-e olyan metódus, amely az alkalmazott fizikához közelebb álló, azonban mégis tudományosan alátámasztható alapot képezhet ezen hőveszteség meghatározására is.
Vizsgálatom eredményeképpen pedig egyrészt a fenti metodikával sikerült meghatároznom a kiválasztott berendezés sugárzás általi hővesztésének mértéket adott környezeti feltétel mellett, majd ebből kiindulva megbecsültem a konvektív veszteséget is. 
A fentiekben bemutatott elmélet mentén kapott Qh felületi hőveszteség 1,56%-os értéke tulajdonképpen az első olyan egzaktnak mondható mérési elméleten alapuló adat, amely korábban a szárítástechnológiai szakirodalmakban nem került meghatározásra. Dolgozatom valódi értéke talán éppen ebben rejlik.



